Indledning

Den 22.-23. marts 2018 gør Det Europæiske Råd status over bl.a. fremskridtene i realiseringen af handlingsplanen om kapitalmarkedsunionen (CMU). Handlingsplanen er en vigtig prioritet for EU og en del af investeringsplanen for Europa. Et indre kapitalmarked gavner EU som helhed, men er særligt relevant for de medlemsstater, som har euroen som fælles valuta.

Med dybe og integrerede kapitalmarkeder fremmes privat risikodeling på tværs af grænserne i og uden for euroområdet og dermed den produktive og innovative anvendelse af privat kapital, kilderne og midlerne til finansiering af realøkonomien udbygges og diversificeres, og behovet for risikodeling i den offentlige sektor reduceres. Sammen med andre faktorer, som Kommissionen har arbejdet på, såsom et integreret og retfærdigt arbejdsmarked og et gennemsigtigt skattesystem, som er beskyttet mod misbrug, og reduceringen af misligholdte lån, er dette af afgørende betydning for EU-økonomiernes evne til at stabilisere og absorbere økonomiske chok, der rammer visse medlemsstater, regioner eller sektorer. Mangel på finansiel diversificering gør systemet sårbart over for yderligere ustabilitet, der skyldes volatilitet i visse finansielle strømme i forbindelse med et strukturelt chok (se figur). Hvis de opsparede midler i Europa investeres i en diversificeret portefølje af finansielle produkter fra en bred vifte af aktører i flere forskellige medlemsstater, vil afkastet i mindre grad påvirkes af volatilitet og økonomien i en enkelt medlemsstat.

Figur – Finansielle strømme til ikke-finansielle selskaber (mia. EUR, nettobeløb)

Kilde: Beregninger foretaget af Den Europæiske Centralbank og Kommissionens tjenestegrene

Bemærk: Tallene vedrører årlige glidende gennemsnit af kvartalsmæssige nettostrømme mellem fjerde kvartal 1999 og tredje kvartal 2017.

Kapitalmarkedsunionen supplerer EU's bankunion, og for at den skal blive en succes, skal markederne åbnes op for at give bedre adgang til finansiering til EU's erhvervsliv samt tilbyde nye og innovative investeringsmuligheder for sparerne, som i dag har bedre muligheder for at forstå, hvordan deres investeringer anvendes, og en større interesse for forskellige investeringsalternativer. Derfor skal kapitalmarkederne lægges om, så de giver værktøjer til at udnytte de nye muligheder, som opnås med finansiel teknologi og bæredygtig finansiering, og til at lette overgangen til en renere og mere ressourceeffektiv cirkulær økonomi.

Som Kommissionen fastslog med midtvejsevalueringen af handlingsplanen for kapitalmarkedsunionen i juni 2017, er det nødvendigt, at vi hæver ambitionsniveauet for at fjerne alle hindringer, men endnu vigtigere for at udnytte disse nye muligheder.

Kommissionen fremlægger derfor også en handlingsplan om finansiel teknologi (fintech) og en handlingsplan om bæredygtig finansiering.

Med udgangspunkt i konklusionerne fra den offentlige høring i marts-juni 2017 og under hensyntagen til de allerede fremlagte initiativer mener Kommissionen, at det er nødvendigt med en række målrettede initiativer på EU-plan for at udnytte de muligheder, som opstår takket være den teknologibaserede innovation i finansielle tjenesteydelser. I fintechhandlingsplanen beskrives tydeligt og konkret de foranstaltninger, der skal til for at gøre det muligt for de innovative forretningsmodeller at vokse, støtte spredningen af nye teknologier og øge cybersikkerheden og det finansielle systems integritet. Handlingsplanen vil sikre, at den europæiske finansielle sektor forbliver innovativ og konkurrencedygtig, uden at det går ud over den finansielle stabilitet og investorbeskyttelsen.

Handlingsplanen for bæredygtig finansiering sigter på at skabe forudsætninger for mere bæredygtig økonomisk vækst og udvikling ved at omlægge kapitalstrømmene til mere bæredygtige investeringer som f.eks. overgangen til en ren energi og en cirkulær økonomi. Integrering af bæredygtighedsfaktorer i risikostyringen og fremme af gennemsigtighed og langsigtede dispositioner i den offentlige og private forvaltning er også vigtige mål, for at denne plan kan kanalisere flere offentlige og private investeringer til bæredygtig udvikling i overensstemmelse med globale forpligtelser som Parisaftalen og FN's 17 mål for bæredygtig udvikling.

Behovet for at gøre fremskridt med kapitalmarkedsunionen er nu endnu større med tanke på Det Forenede Kongeriges forestående udtræden af EU, eftersom det indebærer, at EU's største finansielle centrum forlader det indre marked. Derfor må vi gøre en endnu stærkere indsats for mere udviklede og integrerede kapitalmarkeder med bedre tilsyn.

Det Europæiske Råd opfordrede i juni 2016 til "hurtige og målrettede fremskridt for at sikre lettere adgang til finansiering for virksomheder og for at støtte investeringer i realøkonomien ved at gå videre med dagsordenen for kapitalmarkedsunionen." Økofinrådet har ved flere lejligheder fremhævet betydningen af at gennemføre kapitalmarkedsunionen før udgangen af 2019, senest i juli 2017, hvor Rådet endnu engang understregede sit engagement i kapitalmarkedsunionen og særligt i de tiltag, som blev fremlagt i midtvejsevalueringen, herunder de ni prioriterede initiativer. I sin beslutning af 19. januar 2016 slog Europa-Parlamentet fast, at kapitalmarkederne kan spille en vigtig rolle i håndteringen finansieringsbehovene i medlemsstaternes økonomier og understregede, at kapitalmarkedsunionen i højere grad skal fokusere på slutbrugerne af kapitalmarkederne, dvs. virksomhederne og investorerne.

Kommissionen er fast besluttet på at fremlægge alle byggestenene til kapitalmarkedsunionen senest midt i 2019. De første resultater og vigtige delmål er allerede opnået (se tabel i bilag), og det er nu tid til at gå videre og sikre sig, at alle udestående lovgivningsmæssige forslag færdigbehandles inden mandatperiodens udløb. Kommissionen foreslår i dag også yderligere foranstaltninger til at udvikle og integrere EU's kapitalmarkeder, og de resterende forslag vil blive fremlagt senest i maj 2018, således at lovgivningen, med den nødvendige politiske vilje, kan vedtages inden valget til Europa-Parlamentet i 2019.

Endvidere kræves det, for at sikre, at kapitalmarkedsunionen fungerer effektivt, at byggestenene centreres omkring tre gensidigt forstærkende dimensioner: EU's indre marked, klare og proportionelle regler og effektivt tilsyn.

1.Optimal udnyttelse af det indre marked gennem nye europæiske produkter, mærker og pas

Med nye fælleseuropæiske produkter, mærker og pas vil investorerne, forbrugerne og erhvervslivet kunne høste det fulde udbytte af det indre marked (ekspandere i Europa og konkurrere globalt). Der er allerede indført nye regler for at styrke investeringer fra europæiske venturekapitalfonde (EuVECA) i nystartede og små og mellemstore virksomheder og fremme et sikkert og dybt marked for enkel, gennemsigtig og standardiseret securitisering (STS). Hvis udstedelsen af securitiseringer i EU kan opbygges igen til samme niveau som før krisen, vil man kunne generere op til 150 mia. EUR yderligere til at finansiere økonomien. Kommissionen har også foreslået en ny paneuropæisk personlig pensionstype (PEPP) for at gøre det muligt for forbrugerne at spare op til pension og bringe flere opsparinger ud på kapitalmarkederne og på den måde kanalisere yderligere finansiering til produktive investeringer. Kommissionen opfordrer medlovgiverne til hurtigt at afslutte deres arbejde med dette forslag, så alle borgere i Europa får adgang til en række muligheder for at spare op til pension og samtidig drage fordel af en solid forbrugerbeskyttelse.

For også at gøre fremskridt på andre områder forslår Kommissionen i dag yderligere foranstaltninger til at udvikle nye produkter og mærker og til at integrere kapitalmarkederne: